I den kanskje aller gjeveste priskategorien – drama, vant den norske tv-serien «Mammon 2».

– Det er så moro. Det er helt vilt! Det går ikke an, sier serieskaper Vegard Stenberg Eriksen til NRK etter å ha vunnet.

De to brødrene Vegard og Gjermund Stenberg Eriksen fra Mysen hadde ikke helt tro på at de skulle vinne, og ble svært overraskede og glade. De to er manusforfatter og produsent bak den prisvinnende serien.

– Jeg tenkte: «Nå er det bare å klappe, se normal ut – ikke miste ansikt». Men så kom det med én gang: «Mammon!», sier de i seiersrus.

«Mammon 2» var nominert i klassen beste drama, og konkurrerte mot australske «Wanted», brasilianske «Justiça» og japanske «Moriribito: Guardian of the Spirit».

Jubelbrølet da Mammon vant Emmy Du trenger javascript for å se video.

– Hvordan var det å høre at dere hadde vunnet?

– Jeg tenkte:«Tenk på noe annet. Tenk på noe annet. Tenk på noe annet – hele tiden. De sier det sikkert ikke». Men så sa de det. Da var det bare å løpe, sier Vegard Stenberg Eriksen.

Høyt norsk nivå

Dette er første gang en norskprodusert tv-serie konkurrerer om å vinne Emmy i kategorien «drama».

De to brødrene er stolte av å representere norsk drama.

VANT: Mammon II vant Emmy i kategorien beste drama. Foto: Tove Bjørgaas / NRK

– Det er ikke tvil om at norsk drama er ledende i Norden nå. Du har «Skam», «Nobel», «Frikjent», «Tredje Øyet» – hele hurven holder et veldig høyt nivå. Det er mange som har jobbet mye med å forbedre seg på å kunne tåle internasjonal konkurranse, sier Gjermund Stenberg Eriksen.

– Men dette er førstepremien, sier broren

Dramasjef i NRK Ivar Køhn, sier at man siden 2004 har sagt internt at målet var å vinne nettopp Emmy. At «Mammon 2» får prisen mener han er et symptom for norsk drama.

NÅDDE MÅLET: Dramasjef i NRK Ivar Køhn mener denne prisen er en seier for hele dramamiljøet i Norge. Foto: Tove Bjørgaas / NRK

– Vi er oppe i en høyde nå, det er helt utrolig gøy. Hele det norske dramamiljøet har bare utviklet seg fantastisk bra de siste årene. Det eksterne og det interne miljøet samarbeider utrolig godt. Vi spiller hverandre gode. Hele miljøet – en klapp til alle etter dette, altså, sier han til NRKs reporter i New York.

Om de to serieskaperne fra Mysen, har Køhn bare lovord å komme med.

– Jeg unner disse to denne prisen. De kommer inn med stor entusiasme, stor optimisme, høye og hårete mål – og så klarer de å gjennomføre det, sier han.

Hadde forberedt takketale

På vei inn til den gjeve prisutdelingen, fortalte de to brødrene at de hadde forberedt en 30 sekunder lang takketale til dersom de skulle vinne.

– Det har vært vanskelig å plukke ut de navnene, det må vi innrømme. Men vi har prøvd å få det til på 30 sekunder. Prosjektet har vart i så mange år, sa Gjermund Stenberg Eriksen.

Handlingen i den andre sesongen er lagt til en maktkamp i Norge, som senere får internasjonale ringvirkninger, etter drapet på en norsk toppjournalist. Serien vant to Gullruten-priser i 2016.

Hovedrolleinnehaverene i «Mammon 2» Jon Øigarden og Laura Christensen. Foto: NRK

Den internasjonale Emmy-prisen deles ut i 11 kategorier, fra beste komedie til beste såpeopera. Prisen deles ut til programmer produsert og sendt utenfor USA.

Nominasjonene fordelte seg i år over 18 land.